钦定古今图书集成/明伦汇编/官常典/第329卷 > 有虞氏
## 钦定古今图书集成/明伦汇编/官常典/第329卷 > 有虞氏

### 帝舜元载命垂作共工伯益作虞而佐益以朱虎熊罴

按《书经舜典》：帝曰：“畴若予工？”佥曰：“垂哉！”帝曰：“俞，咨！垂
汝共工。”垂拜稽首，让于殳斨暨伯与。帝曰：“俞，往哉！汝
谐。”帝曰：“畴若予上下草木鸟兽？”佥曰：“益哉！”帝曰：“俞，咨！
益，汝作朕虞。”益拜稽首，让于朱虎、熊罴。帝曰：“俞，往哉！
汝谐。”

〈孔传〉共，谓供其职事。上，谓山，下谓泽。顺施其政教，取之有时，用之有节。言伯益能之。虞，掌山泽之官。〈疏〉

正义曰：《尧典》传云：“共工，官称。” 即被以“共工” 二字为官名。

〈蔡传〉《史记》曰：“朱虎、熊罴为伯益之佐”，殳斨、伯与，当亦为垂之佐也。又按：此以平水土，若百工各为一官，而周制同领于司空。〈大全〉林氏曰：“益向虽掌火烈山泽，特为禹之佐，至此方正为虞。”曾氏曰：“《周礼》有山虞、泽虞等，益盖为众虞之长耳。”

按《史记。五帝本纪》：舜曰：“谁能驯予上下草木鸟兽？”皆
曰：“‘益可’。于是以益为朕虞。”益拜稽首，让于诸臣朱虎
熊罴。舜曰：“往矣，汝谐。”遂以朱虎熊罴为佐。垂主工
师，百工致功。益主虞山泽辟

按《通鉴前编》：“虞帝舜元载：‘春正月元日，帝格于文祖，
践天子位于蒲陂，以土德王，咨二十有二人’。”

〈目〉《舜典》孔傅曰：“禹垂、益、伯夷、夔、龙六人，新命有职，四岳十二牧，凡二十二人，特敕命之。”